KIRJALLINEN KYSYMYS E-3432/00

esittäjä(t): Cristiana Muscardini (UEN) ja Sergio Berlato (UEN) komissiolle

(7. marraskuuta 2000)

Aihe: Työntekijöiden valvonta

Ison-Britannian hallitus on sallinut 24. lokakuuta 2000 lähtien kaikkien Ison-Britannian alueelle sijoittautuneiden yritysten valvoa työntekijöidensä sähköpostia ja puheluja ilman näiden suostumusta.

Myös Belgian lainsäädännössä suodaan työnantajille mahdollisuus varmistaa, että heidän työntekijänsä käyttävät yrityksen heidän käyttöönsä antamia viestimiä ainoastaan työhön liittyvissä asioissa (vaikka Belgiassa työntekijän suostumus onkin pakollinen tällaisessa tapauksessa). Eikö komissio katso, että tällainen menettelytapa on jyrkästi ristiriidassa ihmisoikeuksien turvaamisen periaatteen kanssa, jonka puolesta Ison-Britannian ja Belgian hallitukset ovat useaan otteeseen puhuneet?

Erkki Liikasen komission puolesta antama vastaus

(16. helmikuuta 2001)

Parlamentin jäsenet viittaavat kysymyksessään vuonna 2000 annettuun Yhdistyneen kuningaskunnan säädökseen n:o 2699 The Telecommunications (Lawful Business Practice) (Interception of Communications) Regulations 2000, jolla direktiivin 97/66/EY(1) 5 artiklan 2 kohta saatetaan osaksi kansallista lainsäädäntöä ja josta Yhdistynyt kuningaskunta on äskettäin tehnyt komissiolle ilmoituksen. Lisäksi parlamentin jäsenet viittaavat Belgian lakiin. Belgian laissa säädetään, että yksittäisen työntekijän antaman

suostumuksen lisäksi erilaisten edellytysten on täytyttävä, jotta työnantaja voi laillisesti valvoa työntekijöitä (tietojen luonne, valvonnan suhteellisuus ja välttämättömyys jne.). Esimerkiksi yksittäisen työntekijän suostumusta ei voida pitää pätevänä, jos se on annettu yleisluonteisesti työsuhteeseen kuuluvana. Belgian tietosuojaviranomainen on antanut asiasta 3. huhtikuuta 2001 edellä kuvatun kaltaiset ohjeet.

Mainitun tietosuojadirektiivin 5 artiklassa vaaditaan jäsenvaltioita takaamaan yleisen televerkon ja yleisesti saatavilla olevien telepalvelujen välityksellä tapahtuvan viestinnän luottamuksellisuus. Kyseisen artiklan säännöstä ei näin ollen sovelleta viestintään, joka tapahtuu kokonaan yksityisten verkkojen välityksellä, mutta sitä sovelletaan sen sijaan viestintään, jonka lähdeverkkona on yksityinen verkko ja kohdeverkkona yleinen televerkko tai päinvastoin. Tällaisen viestinnän nauhoittamiseen tarvitaan käyttäjien suostumus.

Nimenomaisen ennakkosuostumuksen saaminen kummaltakin käyttäjältä voi olla kuitenkin vaikeaa sellaisten viestien nauhoittamiseksi, joita yritykset tarvitsevat todisteiksi liiketapahtumista ja joita ovat esimerkiksi puhelimitse tai sähköpostitse annetut osakkeiden ostoa koskevat toimeksiannot. Tällaisia tapauksia varten 5 artiklassa säädetään mahdollisuudesta poiketa artiklan säännöksistä, jos kyseiset nauhoitukset kuuluvat normaaliin liiketoimintaan.

Direktiivissä 95/46/EY(2) säädetään luonnollisten henkilöiden perusoikeuksien ja -vapauksien kunnioituksesta ja erityisesti heidän oikeudestaan yksityisyyteen henkilötietojen käsittelyn yhteydessä. Direktiivissä ei ole erityisiä sääntöjä työntekijöiden tietosuojasta työpaikalla, mutta tässä yhteydessä on noudatettava henkilötietojen laillista käsittelyä koskevia yleisperiaatteita. Työntekijöiden puheluiden ja sähköpostiviestien valvominen voi olla laillista, mutta ainoastaan tietyissä olosuhteissa, jolloin osapuolilta on saatu valvontaan suostumus tai työnantajan oikeutetut edut menevät työntekijän perusoikeuksien ja -vapauksien edelle. Tällöin valvonta olisi rajoitettava siihen, mikä on tarkasti määritellyn ja perustellun tavoitteen kannalta ehdottoman välttämätöntä. Valvonnassa on esimerkiksi voitava erotella joko teknisin keinoin tai puhelujen ja sähköpostiviestien luokittelun avulla yksityisviestit valvottavasta viestinnästä, ja saatuja tietoja ei saa käyttää muihin kuin määriteltyihin tarkoituksiin. Työnantajan on tällaisissa tapauksissa ilmoitettava työntekijöille, että näiden viestintää valvotaan.

Lisäksi kansallisten sääntöjen on oltava yhteisön lainsäädännön yleisperiaatteiden mukaiset. Yhteisön lainsäädäntö sisältää Euroopan yhteisöjen tuomioistuimen oikeuskäytännön mukaisesti myös perusihmisoikeudet, sellaisina kuin niistä on määrätty ihmisoikeuksia ja perusvapauksia koskevassa eurooppalaisessa yleissopimuksessa, oikeus yksityisyyteen mukaan luettuna.

Komissio valmistelee parhaillaan sosiaalipoliittisen ohjelmansa(3) mukaisesti työmarkkinaosapuolten kanssa käytäviä keskusteluja, jonka aiheena on tietosuoja työpaikalla ja siihen liittyvät kysymykset (esim. työntekijöiden valvonta). Keskustelut antanevat komissiolle osviittaa siitä, miten asiaa voitaisiin käsitellä yhteisön tasolla.

Komissio toivoo parlamentin jäsenen tutustuvan myös Euroopan unionin perusoikeuskirjaan, jonka 7 artiklassa määrätään, että jokaisen yksityis- ja perhe-elämää, kotia sekä viestejä on kunnioitettava, ja jonka 8 artiklassa määrätään henkilötietojen suojasta. Lisäksi 21, 26 ja 31 artiklalla on erityistä merkitystä työntekijöiden ja heidän tietosuojansa kannalta.

Komissio aikoo selvittää, noudattavatko Yhdistyneen kuningaskunnan uudet säännökset ja muiden jäsenvaltioiden vastaava lainsäädäntö direktiivien 95/46/EY ja 97/66/EY säännöksiä.

(1) Euroopan parlamentin ja neuvoston direktiivi 97/66/EY, annettu 15 päivänä joulukuuta 1997, henkilötietojen käsittelystä ja yksityisyyden suojasta televiestinnän alalla (EYVL L 24, 30.1.1998).

(2) Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta (EYVL L 281, 23.11.1995).

(3) KOM(2000) 379 lopullinen.